ΓΡΑΠΤΗ ΕΡΩΤΗΣΗ E-1768/96 υποβολή: Bryan Cassidy (PPE) και Giles Chichester (PPE) προς την Επιτροπή (3 Ιουλίου 1996)

Θέμα: Πρότυπα για τις «έξυπνες κάρτες»

Έχει υπόψη της η Επιτροπή το άρθρο που δημοσιεύθηκε στην «Computer Weekly» στις 25 Απριλίου 1996 με τίτλο «Καθυστέρηση σχετικά με τις κάρτες»;

Συμφωνεί η Επιτροπή με τις επισημάνσεις του εν λόγω άρθρου σχετικά με τις ελλείψεις του σημερινού συστήματος τυποποίησης, εξ αιτίας των οποίων οι κάρτες, ακόμη και αν λειτουργούν με το ίδιο πρότυπο καθίστανται ασύμβατες για τη διεκπεραίωση μιας συναλλαγής, δοθέντος ότι χρησιμοποιούνται διαφορετικοί χειρισμοί εντός του ιδίου προτύπου;

Σε ποιές ενέργειες προτίθεται να προβεί η Επιτροπή ώστε να εξασφαλισθούν για τους ευρωπαίους χρήστες (καταστήματα, ξενοδοχεία, εστιατόρια, ταξιδευτικά γραφεία, κρατικές υπηρεσίες), τα πλεονεκτήματα που προσφέρει η χρησιμοποίηση ενιαίων συστημάτων συναλλαγών μέσω της «έξυπνης κάρτας», και ότι τούτο δεν θα γίνει αργότερα από την υιοθέτηση αναλόγων συστημάτων στη Βόρειο Αμερική;

Απάντηση του κ. Monti εξ ονόματος της Επιτροπής (18 Σεπτεμβρίου 1996)

Η Επιτροπή είναι ενήμερη για το άρθρο που δημοσιεύθηκε στο «Computer Weekly», στις 25 Απριλίου 1996, με θέμα «καθυστέρηση σχετικά με τις κάρτες». Τα θέματα που θίγονται στο εν λόγω άρθρο εξετάζονται στο πλαίσιο του γενικότερου θέματος της «διαλειτουργικότητας», το οποίο η Επιτροπή πιστεύει ότι έχει τεράστια σημασία για την ολοκλήρωση της ενιαίας αγοράς των συστημάτων πληρωμών. Στον τομέα αυτό θα πρέπει να γίνεται διάκριση μεταξύ «τεχνικής» και «εμπορικής» διαλειτουργικότητας.

Στην πρώτη περίπτωση, πρόκειται κυρίως για τα τεχνικά πρότυπα. Στον τομέα αυτό, οι τρέχουσες εργασίες, οι οποίες διεξάγονται από τους ευρωπαϊκούς οργανισμούς τυποποίησης, αφορούν κυρίως τη θέσπιση προτύπων που είναι συμβατά μεταξύ τους και, ταυτόχρονα επιτυγχάνουν υψηλό βαθμό ασφάλειας. Πιο συγκεκριμένα, ενθαρρυνόμενες από την Επιτροπή, οι τρεις κυριότερες ευρωπαϊκές ενώσεις στον πιστωτικό τομέα ((Μέλη των ενώσεων αυτών είναι: η Τραπεζική Ομοσπονδία της Ευρωπαϊκής Ένωσης, ο Ευρωπαϊκός Όμιλος Ταμιευτηρίων και η Ευρωπαϊκή Ένωση Συνεργατικών Τραπεζών. )) συγκρότησαν, το 1993, μια Ευρωπαϊκή Επιτροπή Τραπεζικών Προτύπων. Στα καθήκοντα της επιτροπής αυτής περιλαμβάνεται η περαιτέρω τυποποίηση στον τομέα των πλαστικών καρτών και των συναφών μηχανημάτων, τόσο όσον αφορά τα παραδοσιακά συστήματα πιστωτικών και χρεωστικών καρτών και προπληρωμένων καρτών (ηλεκτρονικά πορτοφόλια). Η πρόοδος που έχει επιτευχθεί και στους δύο τομείς είναι σημαντική και θα συμβάλει στη βελτίωση των συνθηκών τόσο για τους εμπορικούς χρήστες στην Ευρώπη, όσο και για τις τράπεζες και τους καταναλωτές.

Στην δεύτερη περίπτωση, πρόκειται για τις εμπορικές συμφωνίες μεταξύ οικονομικών φορέων, οι οποίες ενδέχεται να είναι απαραίτητες για το άνοιγμα των συστημάτων σε αμοιβαία βάση και για τον καθορισμό των όρων εκμετάλλευσής τους. Η Επιτροπή πιστεύει ότι οι δυνάμεις της αγοράς λειτουργούν πλήρως και ελεύθερα και ότι όλες αυτές οι συμφωνίες θα πρέπει να είναι σύμφωνες με τους κοινοτικούς κανόνες ανταγωνισμού, και ιδίως τα άρθρα 85 και 86 της συνθήκης ΕΚ, δεδομένου ότι η διαλειτουργικότητα συμβάλλει στην τεχνική και οικονομική πρόοδο, την ολοκλήρωση της οποίας επιθυμεί το Αξιότιμο Μέλος του Κοινοβουλίου.